Són consellers executius els que exerceixin funcions de direcció a la societat o al seu grup, sigui quin sigui el vincle jurídic que mantinguin amb aquesta.
No obstant això, els consellers que siguin alts directius o consellers de societats que pertanyin al grup de l'entitat dominant de la societat hi tenen la consideració de dominicals.
Quan un conseller exerceixi funcions de direcció i, al mateix temps, sigui o representi un accionista significatiu o que estigui representat al consell d'administració, es considera com a executiu.
Són consellers no executius tots els consellers de la societat restants, i poden ser dominicals, independents o altres d'externs.
Es consideren consellers dominicals els que posseeixin una participació accionarial igual o superior a la que es consideri legalment significativa o que hagin estat designats per la seva condició d'accionistes, encara que la seva participació accionarial no assoleixi la quantia esmentada, així com els qui representin accionistes dels assenyalats anteriorment.
Es consideren consellers independents els que, designats en consideració a les seves condicions personals i professionals, puguin exercir les seves funcions sense veure's condicionats per relacions amb la societat o el seu grup, els seus accionistes significatius o els seus directius.
No poden ser considerats en cap cas com a consellers independents els qui estiguin en qualsevol de les situacions següents:
a ) Els qui hagin estat empleats o consellers executius de societats del grup, llevat que hagin transcorregut 3 o 5 anys, respectivament, des del cessament en aquesta relació.
b ) Els qui percebin de la societat, o del seu mateix grup, qualsevol quantitat o benefici per un concepte diferent de la remuneració de conseller, llevat que no sigui significatiu per al conseller.
Als efectes del que disposa aquesta lletra, no es tenen en compte els dividends ni els complements de pensions que rebi el conseller per raó de la seva relació professional o laboral anterior, sempre que aquests complements tinguin caràcter incondicional i, en conseqüència, la societat que els satisfaci no pugui de manera discrecional suspendre, modificar o revocar la seva meritació sense que hi hagi un incompliment de les seves obligacions.
c ) Els qui siguin o hagin estat durant els últims 3 anys socis de l'auditor extern o responsable de l'informe d'auditoria, tant si es tracta de l'auditoria durant el període esmentat de la societat cotitzada com de qualsevol altra societat del seu grup.
d ) Els qui siguin consellers executius o alts directius d'una altra societat diferent en què algun conseller executiu o alt directiu de la societat sigui conseller extern.
e ) Els qui mantinguin, o hagin mantingut durant l'últim any, una relació de negocis significativa amb la societat o amb qualsevol societat del seu grup, ja sigui en nom propi o com a accionista significatiu, conseller o alt directiu d'una entitat que mantingui o hagi mantingut la relació esmentada.
Es consideren relacions de negocis la de proveïdor de béns o serveis, inclosos els financers, i la d'assessor o consultor.
f ) Els qui siguin accionistes significatius, consellers executius o alts directius d'una entitat que rebi o hagi rebut durant els últims 3 anys donacions de la societat o del seu grup.
No es consideren inclosos en aquesta lletra els qui siguin mers patrons d'una fundació que rebi donacions.
g ) Els qui siguin cònjuges, persones lligades per una relació d'afectivitat anàloga o parents fins a segon grau d'un conseller executiu o alt directiu de la societat.
h ) Els qui no hagin estat proposats, ja sigui per al seu nomenament o renovació, per la comissió de nomenaments.
i ) Els qui hagin estat consellers durant un període continuat superior a 12 anys.
j ) Els qui, respecte d'algun accionista significatiu o representat en el consell, estiguin en algun dels supòsits assenyalats a les lletres a), e), f) o g) anteriors.
En el cas de la relació de parentesc assenyalada a la lletra g), la limitació s'aplica no només respecte a l'accionista, sinó també respecte als seus consellers dominicals a la societat participada.
Els consellers dominicals que perdin aquesta condició com a conseqüència de la venda de la seva participació per l'accionista al qual representaven només poden ser reelegits com a consellers independents quan l'accionista al qual hagin representat fins a aquest moment hagi venut la totalitat de les seves accions en la societat.
Un conseller que posseeixi una participació accionarial a la societat pot tenir la condició d'independent sempre que satisfaci totes les condicions que estableix aquest article i, a més, la seva participació no sigui significativa.
Els estatuts socials i el reglament del consell d'administració poden preveure, a aquests efectes, altres situacions d'incompatibilitat diferents de les que preveu l'apartat anterior o sotmetre la consideració com a independent d'un conseller a condicions més estrictes que les que estableix aquest article.
Als efectes de la seva inscripció al Registre Mercantil, l'acord de la junta general o del consell ha de contenir la categoria del conseller, i la menció esmentada ha de ser suficient per a la seva inscripció, i sense que el registrador mercantil pugui entrar a valorar el compliment dels requisits per a l'adscripció a la categoria a què es fa referència.
En tot cas, una assignació incorrecta de la categoria de conseller no afecta la validesa dels acords adoptats pel consell d'administració.